Mi van rajtam, avagy hogy viseljük nemzetiségeink eltűnő kultúráját?

Hallgatóság meggyőzése a nemzetiségi kultúrák megismerésének (megőrzésének??) fontosságáról

A beszédemet azzal szeretném kezdeni, hogy megkérdezem: ki az, aki tudja, mi van ma rajtam? Nyilván nem a magassarkúról és a teljesen átlagos, fekete nadrágomról beszélek, hanem sokkal inkább a fekete, gyöngyökkel díszített és elsőre talán kicsit csicsásnak tűnő fejfedőmről és a hímzett vállkendőmről. Aki egy kicsit is ismer, az tudhatja a helyes választ, de hogy biztos legyek benne, újra felteszem a kérdést: ki az, aki biztosan tudja, mik ezek? Az elmúlt napokban szándékosan ezeket viseltem, kíváncsi voltam, megkérdezi-e tőlem valaki, amit most én tőletek, hogy mi van rajtam? Miért van rajtam? Jelent-e nekem valamit?

Napjainkban Baranya megyében egyre inkább előtérbe kerül a magyar / a többségi kultúra hagyományaink tisztelete, kultúránk fontossága. Archív felvételeken láthatjuk néptáncainkat és néprajzi gyűjtésekben olvashatunk népviseleteinkről, amiket most táncházakban tanítanak és hagyományőrző csoportokban adnak át az új generációnak. De vajon ugyanezt elmondhatják-e a Baranya megyei kisebbségekhez, köztük a német nemzetiséghez tartozók? Hagyományaikat kevesen őrzik, viseletüket nem gyűjtötték össze, táncaik alig ismertek. Kultúrájuk nincs széles körben reprezentálva és lassan feledésbe merül.

Talán ezért/emiatt vártam annyira ezeket a bizonyos kérdéseket. Hogy büszkén rávágjam, hogy nekem jelent valamit, ami rajtam van. A kultúrámat jelenti, a hagyományaimat, a múltamat és felmenőimet; Rézikét, a dédimamámat, ahogy haláláig népviseletben jár, mert számára is ugyanazt jelenti, amit nekem is: az életét. Hogy megmondhassam, hogy ami rajtam van, az a sváb örökségem, ami azzá tesz, aki vagyok, ami arra emlékeztet, ahogy felmenőim megannyi megpróbáltatáson keresztül is megőrizték kultúrájukat. Ami arra emlékeztet, hogy mindez eltűnik a köztudatból és lassan a családokból is. Minden nappal egyre közelebb kerülünk nemzetiségeink hagyományainak és örökségének eltűnéséhez és úgy érzem, majdhogynem kötelességünket hanyagolnánk el, ha nem cselekednénk.

Most ezek tekintetében újra megkérdezem: ki az, aki tudta, hogy ami rajtam van, az egy újpetrei sváb viselet része? Ki az, aki tudta, hogy a fejfedőm nem egy átlagos hajdísz, hanem egy Tschepl, a vállkendőm pedig egy selyemfonallal hímzett Shultertuch? Sőt, tovább megyek, ki az, aki esetleg azt is tudta, hogy ez a két darab soha nem lenne együtt viselhető, hiszen a csepedli az asszonyoké, a tuch pedig a leányok ünnepi viseletének elengedhetetlen része? *Senki.* Ez esetben feltehetjük magunknak a kérdést: miért? Miért nem ismerjük nemzetiségeink kultúráját? Szimplán nem fordítunk rá elég figyelmet, vagy a probléma eredete a hivatalos tanulmányok és gyűjtések esetleges hiányában keresendő? Nincsenek átfogó, részletes kutatások, amik rálátást engednének kisebbségeink hagyományaira? Vagy egyszerűen nincsenek olyanok, akiket mindez érdekelne?

Véleményem szerint rendkívül fontos, hogy kisebbségeink kultúrájával is tisztában legyünk, hiszen tekinthetünk-e megyénk, vagy akár Magyarország egészére anélkül, hogy számításba vennénk nemzetiségeink szerepét országunk színességében és különlegességében? Fontos, egyre fontosabb, hogy ne csak nekem jelentsen valamit, ami rajtam van. Hogy ne csak hagyományőrzők szűk köre tudjon nemzetiségeink pótolhatatlan értékeiről. Olyan értékekről, amik bár kisebbségeinket tekintve sajátosak, nem szabadna, hogy kevésbé relevánsak legyenek. Úgy gondolom, hogy kisebbségeink kultúrája szerves részét képezi annak, amit ma magyar kultúrának hívhatunk és semmiképp nem lenne célravezető, ha elhanyagolnánk megőrzését, még amíg erre lehetőségünk van. Ezek után újra magunkba tekinthetünk a válaszokat keresve; egymásra is nézhetünk, az nem tudom, mennyire hatásos. Ujjal is mutogathatunk, ki hogyan birkózik meg ezzel az információval. De mi lenne, ha helyette inkább tennénk valamit? Valamit, amivel hozzájárulhatunk nemzetiségeink kultúrájának fentmaradásához, valamit, amivel megakadályozzuk, hogy hagyományaik megőrzése érdekében tett erőfeszítéseik kárba vesszenek?

A magyarországi kisebbségek örökségének mentsvárai vagyunk, olyan kultúrák megtartása áll rajtunk, amiket előttünk évszázadokig őriztek. Amiket akár még mi sem ismerünk, amit a köztudat sem ismer, amit sok esetben sajnos adott nemzetiséghez tartozók sem ismernek. Olyan dalokat kell megismernünk és énekelnünk, amiket felmenőink írtak és adtak tovább gyermekeiknek. Olyan táncokat kell megismernünk és tanítanunk, amiket felmenőink alakítottak ki. Olyan viseleteket kell megismernünk és varrnunk, amit felmenőink is készítettek és olyan hagyományokat kell megismernünk, amiket felmenőink örökítettek generációról generációra egészen eddig. Most mind olyan dolgokról kell tudomást szereznünk, amiről sokaknak talán még eszébe sem jutott, de ismernünk kell kisebbségeink örökségét. Most igazán tudnunk kell, mi van rajtunk. Tudnunk kell, hogy viseljük nemzetiségeink eltűnő kultúráját.

Miért?